บจ.เอ็มเอไอนัดคุย1พ.ย.ช่วยน้ำท่วม
สมาคม บจ.เอ็มเอไอ นัดหารือ 1 พ.ย. โครงการเพื่อนช่วยเพื่อน ใส่เงินเข้ากองทุนฟื้นฟูช่วยน้ำท่วม พบ 4 บจ.โดนเต็มเปา
31 ต.ค. 2554

สมาคม บจ.เอ็มเอไอ นัดหารือ 1 พ.ย. โครงการเพื่อนช่วยเพื่อน ใส่เงินเข้ากองทุนฟื้นฟูช่วยน้ำท่วม พบ 4 บจ.โดนเต็มเปา
นายสมบัติ อนันตรัมพร นายกสมาคมบริษัทจดทะเบียนในตลาดหลักทรัพย์เอ็ม เอ ไอ (maiA) เปิดเผยว่า เมื่อวันที่ 28 ต.ค.ที่ผ่านมา สมาคมเพิ่งส่งจดหมายถึงสมาชิกทุกรายเพื่อแสดงความเสียใจ และต้องการสำรวจกึ่งสอบถามว่ามีบริษัทใดบ้างที่ได้รับผลกระทบจากน้ำท่วม และต้องการให้ช่วยเหลืออย่างไรบ้าง ซึ่งสมาคมจะนำผลสำรวจดังกล่าวมาหารือร่วมกับสมาชิกในวันที่ 1 พ.ย.นี้ 
ทั้งนี้ จากข้อมูลเบื้องต้นพบว่าบริษัทจดทะเบียน (บจ.) ใน mai จำนวน 4 แห่ง ได้รับผลกระทบหนักจากโรงงานที่อยู่ใน อ.บางบัวทอง จ.นนทบุรี 1 แห่ง อยู่ในนิคมอุตสาห กรรมไฮเทค จ.พระนครศรีอยุธยา 2 แห่ง และนิคมอุตสาหกรรมนวนคร จ.ปทุมธานี 1 แห่ง
“หากเราได้ข้อสรุปว่ามีกี่บริษัท และต้องการให้ช่วยเหลืออะไรบ้าง สมาคมก็จะช่วยกันเองก่อนในโครงการเพื่อนช่วยเพื่อน แต่หากมีมาตรการอะไรที่สำคัญก็พร้อมที่จะเสนอขอความช่วยเหลือไปยังหน่วยงานทางการต่างๆ” นายสมบัติ กล่าว
นอกจากนั้น สมาคมยังจะหารือถึงการสมทบทุนสนับสนุนกองทุนฟื้นฟูผู้ประสบภัยน้ำท่วมที่ตลาดหลัก ทรัพย์ใส่เงินจำนวน 250 ล้านบาท จากทั้งหมด 500 ล้านบาท ซึ่งจากการสอบถามผู้บริหาร บจ.หลายแห่งก็แสดงความสนใจใส่เงินเช่นกัน